Document ID: 32002D1001

Nõukogu otsus,
19. detsember 2002,
teatavate terastoodete kaubanduse kohta Euroopa Ühenduse ja Ukraina vahel
(2002/1001/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 133,
võttes arvesse komisjoni ettepanekut
ning arvestades järgmist:
(1) Ühelt poolt Euroopa ühenduste ja nende liikmesriikide ning teiselt poolt Ukraina vahel sõlmitud partnerlus- ja koostöölepingu artikli 22 lõige 1 sätestab, [1] et mõnede terastoodete kaubandust korraldatakse asjakohaste konkreetsete lepingutega.
(2) Eelmise ESTÜ ja Ukraina valitsuse vahel sõlmitud kahepoolse teatavate terastoodete kaubandust korraldava lepingu tähtaeg möödus 31. detsembril 2001.
(3) Pooled on nõus sõlmima uut lepingut, ent läbirääkimisi kõnealuse uue lepingu üle ei ole veel täielikult lõpetatud.
(4) Alates ESTÜ asutamislepingu tähtaja möödumisest on Euroopa Ühendus üle võtnud ESTÜ rahvusvahelised kohustused ning terastoodete kaubandust kolmandate riikidega korraldavad kaubandusstrateegilised meetmed kuuluvad nüüd EÜ pädevusse.
(5) Koguselised piirnormid aastaks 2002 on kinnitatud nõukogu otsusega 2002/933/ESTÜ 19. detsembri 2001. a istungjärgul liikmesriikide valitsuste esindajatega. [2]
(6) Kuni uue lepingu allakirjutamiseni ning selle jõustumiseni tuleb määrata koguselised piirnormid aastaks 2003.
(7) Ukraina parlament kiitis heaks seaduse, mis kehtestab 1. jaanuarist 2003 rakenduvaks vanaraua ekspordihinnaks 30 eurot/tonn. See kavatsetud hind kujuneb vanaraua vabale kaubandusele takistuseks ning oleks vanaraua ekspordi tõsine, kui mitte välistav piirang, ning seega ühenduse terasetööstust kahjustav ja ebasoodsa mõjuga ühenduse vanarauaturule. Sel põhjusel on vajalik kuni küsimuse rahuldava lahendamiseni ja uue lepingu läbirääkimiste tulemusteni vähendada 2003. aasta koguselisi piirnorme võrreldes 2002. aasta koguseliste piirnormidega 30 % ulatuses,
ON VASTU VÕTNUD JÄRGMISE OTSUSE:
Artikkel 1
I lisas nimetatud ajavahemikul ühendusesse imporditavale, II lisas viidatud Ukraina päritolu terastoodetele antakse sisseveoluba. Sisseveolubasid väljastatakse ainult artiklis 2 määratud piirides.
Artikkel 2
Igat tootegruppi lubatakse importida kogu ühenduse ulatuses kuni II lisas näidatud koguseliste piirnormideni.
Impordilitsentsi kehtivusajaks kinnitatakse neli kuud. Kasutamata või osaliselt kasutatud impordilitsentse võib uuendada kaheks kuuks.
Artikkel 3
Liikmesriigid väljastavad litsentse vastavalt terase koostöökomitee siseselt kokkulepitud reeglitele ning teavitavad sellest viivitamatult Euroopa komisjoni. Komisjon teavitab korrapäraselt liikmesriike seni kasutatud koguste ulatusest.
Liikmesriigid ja komisjon peavad vastastikku nõu tagamaks, et kõnealuseid koguseid ei ületata.
Artikkel 4
Käesoleva otsuse lõppsätted asendatakse teatavate terastoodete kaubanduse kohta käiva lepingu lõppsätetega koos selle toimimiseks võetavate meetmetega, alates mainitud lepingu jõustumise kuupäevast.
Artikkel 5
Käesolev otsus jõustub järgmisel päeval pärast selle avaldamist Euroopa Ühenduste Teatajas.
Brüssel, 19. detsember 2002.

Labels: 18
3
15
1